Rezoluție [1]

privind impactul investițiilor străine directe (ISD) în statele din Africa, Caraibe și Pacific

Adunarea Parlamentară Paritară ACP-UE,

- reunită la Kigali (Rwanda) între 19 și 22 noiembrie 2007,

- având în vedere articolul 17 alineatul (1) din regulamentul de procedură,

- având în vedere obiectivele Acordului de parteneriat ACP-UE [2] semnat la Cotonou în data de 23 iunie 2000 în domeniul investițiilor și al sprijinirii dezvoltării sectorului privat și în domeniul comerțului,

- având în vedere Rapoartele Mondiale de Investiții pentru 2005 și 2006 și Raportul său privind dezvoltarea economică în Africa din cadrul Conferinței Națiunilor Unite pentru Comerț și Dezvoltare (UNCTAD): Regândirea Rolului investițiilor (2006),

- având în vedere rapoartele sondajului de opinie privind investitorii străini în Africa pentru 2005 și 2006 ale Organizației Națiunilor Unite pentru Dezvoltarea Industrială (UNIDO),

- având în vedere Declarația de la Cape Town din 21 martie 2002 privind viitoarele negocieri ale noilor aranjamente comerciale,

- având în vedere Declarația Națiunilor Unite (2000) privind Obiectivele de dezvoltare ale mileniului (ODM) și angajamentul de a elimina sărăcia,

- având în vedere angajamentele comunității internaționale făcute la Conferința Națiunilor Unite privind Finanțarea pentru Dezvoltare (Monterrey, 2002), în special privind mobilizarea resurselor internaționale și asigurarea unui flux net de resurse financiare și de cooperare tehnică pentru dezvoltare, printre altele pentru a atinge ODM,

- având în vedere raportul Comisiei pentru dezvoltare economică, finanțe și comerț (ACP-UE/100.126/07/fin.),

A. întrucât ISD joacă un rol important în procesul de dezvoltare al țărilor gazdă, îndeosebi prin furnizarea de capital și tehnologie, generând astfel competențe, know-how și acces la piață, ceea ce contribuie la o mai mare eficiență în utilizarea resurselor și la o productivitate crescută,

B. întrucât fluxul de capital privat către țări în curs de dezvoltare a crescut în ultimii ani, însemnând o sursă importantă de finanțare comparabilă cu asistența oficială pentru dezvoltare (AOD),

C. întrucât ISD sprijină dezvoltarea prin includerea noilor contribuții și tehnologii în procesul de producție al țării gazdă și pot spori capacitatea de furnizare în statele ACP și să contribuie la clădirea unei relații dinamice între investiții și export ce poate sprijini aceste țări în dezvoltarea lor economică și în atingerea obiectivelor de dezvoltare, inclusiv ODM,

D. considerând că ISD pot juca un rol important în transformarea economiilor țărilor africane, dar totodată că impactul acestora depinde atât de calitate, cât și de cantitate; subliniază faptul că marea provocare pentru relațiile dintre UE și Africa o reprezintă dezbaterea critică asupra modului de a atrage și de a reglementa tipul de ISD care vor sprijini dezvoltarea echitabilă, prin crearea de locuri de muncă și sprijinirea și modernizarea industriei locale,

E. conștientă de barierele din calea fluxurilor de ISD, care variază semnificativ între regiunile ACP și în cadrul regiunilor, incluzând, printre altele, probleme fundamentale ale guvernării, cadrul juridic și mediul corporatist, puterea instituțiilor, nivelul de intermediere financiară, și factorii cu privire la locație cum ar fi transportul și infrastructura, educația, disponibilitatea forței de muncă și sănătatea,

F. întrucât majoritatea economiilor din statele ACP au pus în aplicare legislația care oferă o arie vastă de garanții și oportunități investitorilor străini, inclusiv restricții reduse privind proprietatea de terenuri și imobile și restricții de schimb valutar, garantând astfel investitorilor străini dreptul de repatriere a profitului și a capitalului,

G. întrucât multe economii ACP au adoptat o legislație care permite investitorilor străini să participe la programe de privatizare și oferă stimulente fiscale generoase,

H. întrucât țările ACP au încheiat 210 tratate bilaterale de investiții (TBI) cu statele membre ale UE și încheie din ce în ce mai multe tratate bilaterale cu alte țări în curs de dezvoltare,

I. întrucât disponibilitatea resurselor financiare suplimentare, inclusiv afluxul de ISD și oportunitățile de comercializare sunt deosebit de importante pentru stabilitatea economică și socială și pentru dezvoltarea durabilă din țările ACP,

Semnificația ISD

1. consideră că, față de resursele inadecvate pentru finanțarea dezvoltării pe termen lung și cu ODM care par din ce în ce mai dificil de realizat până în 2015, atragerea ISD deține un loc important în cadrul strategiilor de refacere economică;

2. subliniază necesitatea sprijinirii țărilor ACP în atragerea fluxurilor de ISD și transferarea tehnologiei adecvate pentru a spori dezvoltarea și competitivitatea acestora;

3. consideră că politicile de atragere de ISD ar trebuie revizuite și că perspectiva cost-beneficii trebuie luată serios în considerare, inclusiv degradarea mediului, precum și problemele sociale și contribuția la obiectivele dezvoltării durabile ale economiei naționale;

Mediul corporatist

4. reafirmă responsabilitatea majoră a țărilor ACP în dezvoltarea lor și importanța deosebită a asumării la nivel național a efortului de dezvoltare, inclusiv stabilitatea macroeconomică durabilă și mediul de afaceri;

5. subliniază deosebita importanță a factorilor locali, cum ar fi infrastructura economică și socială, mediul de afaceri, condițiile de pe piața locală, disponibilitatea resurselor, inițiativele de promovare a investițiilor proactive și disponibilitatea bunurilor, în influențarea deciziilor de a investi într-o țară gazdă;

6. salută importanța sporită acordată consolidării guvernării și transparenței, cu scopul de a asigura că acestea vor aduce beneficii săracilor;

7. subliniază faptul că multe țări ACP încă mai trebuie impulsionate să facă investiții publice pentru a face față costurilor mari privind transporturile din regiune, în general piețe mici, agricultură cu productivitate redusă, condiții agro-climaterice nefavorabile, rata crescută a mortalității și pătrunderea lentă a tehnologiei din străinătate;

Promovarea ISD-urilor europene

8. recunoaște că factorii decisivi ai țărilor gazdă — factorii de atragere — și cooperarea regională pot determina o mai mare stabilitate financiară, o mai bună coordonare politică, o planificare îmbunătățită a infrastructurii și un model mai dinamic al dezvoltării industriale ce pot contribui la crearea unui mediu de investiții mai favorabil pentru firmele locale și străine deopotrivă;

9. invită statele ACP să sporească treptat inițiativele de integrare regională corespunzătoare și diviziunea muncii;

10. subliniază importanța deosebită a factorilor decisivi ai țărilor de origine a investițiilor — factorii de respingere — care includ, printre altele, condițiile de piață și comerciale, condițiile de afaceri și politicile de guvernare internă;

11. invită statele membre ale UE și Comisia Europeană să mențină un standard ridicat al monitorizării și auditului companiilor europene transnaționale (CET), în special în domeniile sensibile, făcându-le responsabile față de standardele mai ridicate ale responsabilității corporatiste, împărtășind informațiile obținute împreună cu factorii de decizie politică din țările gazdă și instituind măsuri disciplinare și programe de compensare acolo unde există dovada clară a pagubelor aduse economiei țării gazdă;

12. invită statele membre ale UE să aprobe un cadru colectiv pentru promovarea oportunităților de investiții în țările ACP, pe lângă încurajarea extinderii tratatelor bilaterale de investiții (TBI), în prezent majoritatea fiind încheiate de Germania, Regatul Unit al Marii Britanii, Belgia, Franța și Țările de Jos;

13. invită statele membre ale UE să aprobe de urgență cadrul colectiv al măsurilor de promovare a investițiilor inovatoare, oferind inclusiv, printre altele, stimulente financiare tangibile și alte stimulente întreprinderilor și instituțiilor lor pentru a transfera tehnologia în țările ACP, și oferind credite fiscale companiilor care investesc în țările ACP; cu toate acestea, subliniază faptul că aceasta nu poate înlocui pentru finanțarea dezvoltării și, mai mult, AOD previzibilă;

14. subliniază necesitatea de a analiza modul în care ISD sunt contrabalansate de investițiile locale și necesitatea unei discuții structurate privind modul de promovare a legăturilor dintre CET și firmele locale, inclusiv nevoia de a promova dialogul public-privat pentru a înlătura principalele bariere de investiții;

15. este preocupată de lipsa de informații privind implicațiile naționale și regionale ale includerii prevederilor de investiții în acordurile de parteneriat economic;

16. solicită Comisiei Europene să o informeze o dată pe an despre cota de ISD provenită din UE în comparație cu ISD provenite din alte părți ale lumii;

Utilizarea instrumentelor Acordului de la Cotonou pentru promovarea ISD

17. îndeamnă Banca Europeană de Investiții să consolideze și să îmbunătățească performanța Facilităților pentru Investiții pentru a face din acest instrument o resursă viabilă pentru sectorul privat din țările ACP;

18. îndeamnă părțile la Acordul de la Cotonou să atribuie Facilităților pentru Investiții un mandat de promovare al investițiilor, în special făcând ca aceste facilități să devină un instrument pentru promovarea întreprinderilor comune pe lângă mandatul lor actual;

19. îndeamnă Comisia Europeană și părțile la Acordul de la Cotonou să stabilească, în cadrul celui de-al 10-lea FED, o agenție de garantare a investițiilor finanțată în mod adecvat de către ACP, așa cum prevede articolul 77 alineatul (4) din Acordul de la Cotonou;

20. subliniază necesitatea urgentă de a redefini rolul și mandatul instituțiilor comune ale ACP-UE — Centrul pentru dezvoltarea întreprinderilor și Centrul tehnic pentru agricultură și cooperare rurală — pentru a le atribui mandate speciale de promovare a investițiilor cu finanțare suplimentară corespunzătoare;

21. invită Comisia Europeană și statele membre ale UE să sporească nivelul de sprijin financiar și tehnic pentru Agențiile naționale și regionale de promovare a investițiilor (API), oferindu-le totodată un mandat specific de "investiții din exterior";

22. subliniază nevoia de a aborda, îndeosebi în cadrul cooperării ACP-UE, deficitele structurale cu care se confruntă țările ACP în atragerea și reținerea fluxurilor de ISD; îndeamnă toate părțile la Acordul de la Cotonou să pună un accent deosebit pe mobilizarea resurselor pentru dezvoltarea infrastructurii, pe investițiile sociale și economice și pe buna guvernare;

23. subliniază necesitatea de a asigura că sporirea prevăzută a fluxurilor de ISD către statele ACP, în special în ceea ce privește resursele naturale, creează un impact echilibrat asupra dezvoltării prin intermediul politicilor adecvate și al instituțiilor; invită statele ACP să-și îndeplinească angajamentele de dezvoltare în acest sens și invită comunitatea internațională să sprijine acest proces;

24. încredințează co-președinților sarcina de a transmite această rezoluție Consiliului ACP-UE, Comisiei Europene, Băncii Mondiale, Băncii Europene de Investiții și Băncii Africane de Dezvoltare.

[1] Adoptată de Adunarea Parlamentară Paritară ACP-EU la 22 noiembrie 2007 la Kigali (Rwanda).

[2] JO L 287, 28.10.2005, p. 4.

--------------------------------------------------